Halálos vonatgázolás Fejérben
Halálra gázolt egy férfit a vonat Rácalmás és Dunaújváros között hétfőn, Novajidrány és Hidasnémeti között pedig vonat ütközött teherautóval; mindkét vonalon 30-40 perces késésekre kell számítaniuk az utasoknak - tájékoztatta Kavalecz Imre, a Mávinform sajtóügyeletese az MTI-t.
Fejér megyében, Rácalmás és Dunaújváros között elgázolt egy embert a Déli pályaudvarról Dunaújvárosig közlekedő vonat. A hatósági intézkedések idején vonatpótló buszok viszik az utasokat.

A Budapest-Pusztaszabolcs-Dunaújváros vonalon 30-40 perces késésekre kell számítani.

Borsod megyében, Novajidrány és Hidasnémeti között a Miskolcról közlekedő személyvonat összeütközött egy teherautóval egy jól működő fénysorompóval ellátott vasúti átjáróban. A balesetben nem sérült meg senki. Ezen a szakaszon is pótlóbuszok viszik az utasokat, akiknek 30-40 perccel hosszabb menetidőre kell számítaniuk a Miskolc-Hidasnémeti vonalon.
baleset